REZOLUTË
PËR VLERËSIMIN E VEPRIMTARISË SË AUTORITETIT PËR INFORMIMIN MBI DOKUMENTET E ISH-SIGURIMIT TË SHTETIT PËR VITIN 2018

Kuvendi i Shqipërisë:
- Duke vlerësuar rolin e Autoritetit në drejtim të përmbushjes së misionit të vet parësor për t’i siguruar akses në dokumentet e ish-Sigurimit të Shtetit e më pas të informojë në lidhje me to subjektet që ngarkon ligji, si dhe të ruajë të dhënat e dokumenteve në arkiv, në mënyrë që të edukojë publikun dhe të mbështesë vlerat demokratike të drejtësisë, të së vërtetës, për gjeneratat e ardhshme;
- Duke njohur bashkëpunimin dhe bashkërendimin e veprimtarisë së Autoritetit për Informimin mbi Dokumentet e ish-Sigurimit të Shtetit me autoritetet e tjera publike, si dhe institucionet homologe ndërkombëtare;
- Duke marrë në konsideratë thirrjet e Parlamentit Evropian dhe rezolutave të Kuvendit, qoftë të rezolutës për dënimin e krimeve të komunizmit, qoftë asaj për dënimin ndaj klerit, për të mbajtur gjallë kujtimin e së shkuarës;
Vlerëson veprimtarinë e Autoritetit për vitin 2018 në drejtim të:
- Administrimit, në krahasim me një vit më parë, të një numri në rritje të kërkesave nga individë, institucione kushtetuese dhe autoritete të tjera publike, për kandidatë për t’u emëruar apo ngritur në detyrë, kërkesave nga subjekte politike për kandidatë për deputetë, kërkesave studimore, si dhe kërkesave për qëllime rehabilitimi dhe dëmshpërblimi.
- Krijimit të një platforme të besueshme për akses në trashëgiminë e madhe të dokumenteve të ish-Sigurimit, me qëllim informimin e qytetarëve shqiptarë, duke u ofruar të dhëna, informacione dhe kontekst mbi arkivat e ish-Sigurimit. 
- Plotësimit të kuadrit rregullator të brendshëm, me qëllim mirëfunksionimin dhe mbarëvajtjen e punës së institucionit, nëpërmjet miratimit gjatë vitit 2018 të “Kodit të sjelljes për anëtarët e AIDSSH-së”, “Kodit të sjelljes së mirë administrative”, si dhe të vendimit “Për standardizimin e komunikimit me subjektet e interesuara që kërkojnë informacion mbi dokumentet e ish-Sigurimit të Shtetit pranë AIDSSH-së”.
- Forcimit të bashkëpunimit ndërkombëtar me struktura homologe të mbledhjes, ruajtjes, përpunimit, informimit mbi dokumentet e ish-Sigurimit të Shtetit, ku përmenden bashkëpunimi me institucionin homolog çek dhe shkëmbimi i përvojave me YAD Vashem të Izraelit, si dhe sigurimi i mbështetjes dhe asistencës së ekspertëve të huaj të fushës, si PNUD dhe Qeveria e Italisë për programin “Përkujtojmë për të shëruar dhe parandaluar”, apo Qeveria e Zvicrës për projektin “Roli i shkencës në zhvillimin e shoqërisë gjatë viteve të para të vendosjes së regjimit komunist 1945-1954”.
- Rritjes së perceptimit të publikut për punën e institucionit pranë dhe në kontakt me qytetarin, si dhe për një institucion të hapur dhe transparent, i cili ofron informacionin e nevojshëm, sipas ligjit nr. 45/2015, nëpërmjet organizimit të aktiviteteve ku janë publikuar dosje dhe dokumente të personaliteteve, të ngjarjeve të caktuara historike përkujtimore, duke i trajtuar ato në bazë të kërkimeve shkencore dhe rikrijimin e kuadrit historik.  
- Zhvillimit dhe forcimit të kapaciteteve administrative dhe të ekspertizës në fusha të ndryshme, veçanërisht ato që lidhen me informimin e individëve, institucioneve kushtetuese dhe autoriteteve publike, të medias, studiuesve dhe garantimin e transparencës në procesin e informimit, ku veçanërisht është bashkëpunuar me Prezencën e OSBE-së në Shqipëri në ndërtimin e një arkivi modern, në përputhje me standardet ndërkombëtare, për ngritjen dhe përgatitjen profesionale të stafit të AIDSSH-së, duke mundësuar shkëmbimin e përvojës me institucionet homologe në Gjermani dhe Çeki.
- Konsolidimit të bashkëpunimit me universitetet, arkivat dhe qendrat kërkimore, brenda dhe jashtë vendit, që punojnë në këto fusha për realizimin e fushatave ndërgjegjësuese për të shkuarën, siç ishte dhe fushata “Edhe muret kanë veshë” apo takimet e hapura në universitetet e Tiranës, Shkodrës, Durrësit, Korçës, Gjirokastrës, për temat e së kaluarës dhe informim mbi dosjet e ish-Sigurimit të Shtetit.
- Realizimit të veprimtarive informuese në terren për ta prezantuar Autoritetin si një platformë për angazhimin publik dhe kuptimin e së kaluarës komuniste në Shqipëri.
- Zhvillimit të një plani përhapjeje mediatike me materiale, duke përfshirë broshurat, mesazhet dhe imazhet dhe zhvillimi i Planit të Medias Sociale, duke përfshirë planet për aplikacionet Facebook, Instagram, LinkedIn, Twitter. 
Kuvendi kërkon që Autoriteti dhe institucionet e tjera ligjzbatuese, për vitin 2019, të përmirësojnë punën në drejtim të:
- Përmirësimit të procesit të verifikimit të të dhënave, me qëllim nxjerrjen vendimeve që përmbajnë të dhëna të sakta dhe precize, të cilat të mos jetë e nevojshme të korrigjohen. 
- Përfundimit, brenda vitit 2019, të procesit të marrjes në dorëzim dhe inventarizimit të të gjitha dokumenteve të ish-Sigurimit të Shtetit që gjenden në institucione të tjera të rrjetit arkivor.
- Përgatitjes së infrastrukturës logjistike të nevojshme për përfundimin, brenda vitit 2019, të procesit të transferimit nga arkivat e institucioneve të ndryshme, të të gjithë dokumentacionit që është marrë në dorëzim nga Autoriteti, si dhe angazhimin maksimal të të gjitha palëve të përfshira në proces për ndërmarrjen e hapave për parandalimin e dëmtimit të mëtejshëm dhe ruajtjen e materialit arkivor ekzistues.
- Rritjes së bashkëpunimit me institucionet qeveritare për përfundimin sa më parë të procesit të identifikimit dhe rikuperimit të trupave të atyre që u zhdukën ose u ekzekutuan gjatë komunizmit, si dhe marrjen e masave të menjëhershme për të ruajtur dhe mbrojtur në mënyrë adekuate vendet që janë aktualisht të identifikuara si varreza masive.
- Publikimit të vendimeve dhe materialeve të miratuara nga Autoriteti, në funksion të transparencës dhe informimit për procesin vendimmarrës, duke respektuar kufizimet e legjislacionit të fushës për mbrojtjen e të dhënave konfidenciale.
- Përfundimit sa më parë të procesit të implementimit dhe zhvillimit të sistemeve të menaxhimit të çështjeve dhe të arkivit digjital, që do shërbejnë në drejtim të mirorganizimit dhe lehtësimit të të gjithë procesit të punës në institucion.
- Konsolidimit të bashkëpunimit me ISKK-në, me fokus të veçantë çështjet që kanë të bëjnë me aksesimin e arkivave nga të dy institucionet;
- Vijimit të procesit të informimit, me qëllim rritjen e ndjeshmërisë publike ndaj krimeve të komunizmit, përmes aktiviteteve, botimeve dhe, në veçanti, pjesëmarrjes në media dhe rrjetet sociale, duke pasur parasysh rolin e rëndësishëm që ato luajnë në drejtim të transparencës dhe sqarimit të opinionit publik..
Kuvendi i kërkon Qeverisë që për vitin 2019 e në vijim:
- Të ketë në vëmendje forcimin e kapaciteteve administrative dhe krijimin e infrastrukturës logjistike të domosdoshme për zhvillimin e veprimtarisë së Autoritetit, në përputhje me përcaktimet që parashikon ligji.

